
[bookmark: TextBodyBegin]Europski parlament,
–	uzimajući u obzir svoje prethodne rezolucije o Moldovi, a posebno svoju Rezoluciju od 18. lipnja 2025. o izvješćima Komisije o Moldovi za 2023. i 2024.[footnoteRef:1] te svoju Rezoluciju od 9. listopada 2024. o jačanju otpornosti Moldove na ruska upletanja uoči predstojećih predsjedničkih izbora i ustavnog referenduma o integraciji u EU[footnoteRef:2], [1:  	Usvojeni tekstovi, P10_TA(2025)0131.]  [2:  	SL C, C/2025/204, 14.1.2025., ELI: http://data.europa.eu/eli/C/2025/204/oj.] 

–	uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane[footnoteRef:3], koji uključuje detaljno i sveobuhvatno područje slobodne trgovine, [3:  	SL L 260, 30.8.2014., str. 4., ELI: http://data.europa.eu/eli/agree_internation/2014/492/oj.] 

–	uzimajući u obzir zaključke Europskog vijeća od 27. lipnja 2025. o Moldovi,
–	uzimajući u obzir posjet triju čelnika država ili vlada EU-a (Francuske, Njemačke i Poljske) Moldovi 27. kolovoza 2025. i posjet predsjednika Rumunjske Moldovi 31. kolovoza 2025.,
–	uzimajući u obzir posjet predsjednice Republike Moldove Europskom parlamentu 9. rujna 2025.,
–	uzimajući u obzir zajedničku izjavu nakon prvog sastanka na vrhu Republike Moldove i EU-a održanog 4. srpnja 2025.,
–	uzimajući u obzir posjet povjerenice za proširenje Moldovi 9. svibnja 2025. (Dan Europe),
–	uzimajući u obzir članak 136. stavke 2. i 4. Poslovnika,
A.	budući da će se 28. rujna 2025. u Republici Moldovi održati parlamentarni izbori koji će odrediti nastavak demokratske konsolidacije te zemlje, njezin daljnji napredak prema pristupanju Uniji te njezinu budućnost kao slobodne i suverene demokracije unutar EU‑a; budući da se ti parlamentarni izbori održavaju u kontekstu obilježenom stalnim ruskim upletanjem i naporima usmjerenima na destabilizaciju političkog okruženja i demokratskih izbornih procesa u toj zemlji;
B.	budući da je u Moldovi 20. listopada 2024. održan referendum čijim je ishodom potvrđeno da će se pristupanje Uniji uključiti u moldavski Ustav, unatoč dotad nezabilježenoj razini ruskog manipulativnog upletanja s ciljem destabilizacije zemlje, uključujući nezakonito financiranje političkih aktera, kampanje dezinformiranja i kibernetičke napade;
C.	budući da postoje brojni navodi o ponovnim i sve intenzivnijim pokušajima dezinformiranja, destabilizacije i upletanja Rusije i ruskih pomagača u cilju ometanja procesa demokratske reforme i europske integracije Moldove, ponovne uspostave političke kontrole nad njom i daljnjeg poboljšanja hibridnih taktika protiv Moldove, Ukrajine i drugih europskih zemalja, kao što je nedavno bio slučaj u Rumunjskoj;
D.	budući da je nakon sastanka Vrhovnog vijeća sigurnosti 30. srpnja 2025. predsjednica Maja Sandu iznijela zaključke moldavskih specijaliziranih institucija o metodama hibridnog ratovanja, u kojima se navodi 10 glavnih instrumenata vanjskog upletanja u političke i izborne procese Moldove;
E.	budući da je Europska unija 15. srpnja 2025. uvela sankcije protiv sedam pojedinaca i tri subjekta koji su odgovorni za djelovanja usmjerena na destabilizaciju, podrivanje ili ugrožavanje suvereniteta i nezavisnosti Moldove te njezine demokracije, vladavine prava i stabilnosti; budući da su te sankcije usmjerene na bliske suradnike Ilana Șora i zabranjenu stranku ȘOR, osobe koje su aktivno uključene u programe kupnje glasova i podmićivanje korumpiranih političara;
F.	budući da moldavsko civilno društvo i neovisni mediji imaju ključnu ulogu u otkrivanju dezinformacija, jačanju otpornosti i obrani demokratskih vrijednosti; budući da je Republika Moldova uspjela znatno učvrstiti svoju demokraciju, ustrajati na zacrtanom putu reformi i razvijati svoje odnose s EU-om; budući da su poboljšanja demokratskog sustava te zemlje vidljiva u njezinu napretku u različitim međunarodnim indeksima; budući da je Moldova ostvarila znatan napredak u pogledu pravosudnih reformi, uključujući provjere i restrukturiranje pravosuđa, jačanje njegove neovisnosti i poboljšanje antikorupcijskih propisa; budući da je povjerenje javnosti u demokratske institucije neophodno za stabilnost Moldove i njezinu otpornost na zlonamjerno upletanje;
G. 	budući da je nedavna novinarska istraga, koja se temeljila na infiltraciji tajnog izvjestitelja u mrežu stranke ȘOR 2024. godine, otkrila da su radi širenja ruske propagande na TikToku i Facebooku uspostavljene stotine lažnih računa kojima su upravljali aktivisti iz političkog bloka „Victory” pod kontrolom Ilana Șora iz Moskve; budući da se taj antieuropski sadržaj, potpuno usklađen s diskursom Kremlja, sustavno pratio i koordinirao putem tajnih skupina i kanala na platformi Telegram[footnoteRef:4]; [4:  	https:/www.zdg.md/en/kremlins-digital-army-an-undercover-investigation-its-paid-let-me-tell-you-its-paid-directly-from-moscow/.] 

H.	budući da je važno javno pokazati nepokolebljivu solidarnost s moldavskim narodom, koji je ozbiljno pogođen posljedicama ruske ratne agresije na Ukrajinu te kontinuiranim, ciljanim ruskim hibridnim prijetnjama čiji je cilj politička destabilizacija zemlje, ugrožavanje gospodarskog blagostanja i slabljenje socijalne kohezije;
I.	budući da je prema moldavskim procjenama Rusija u propagandu i informativne operacije u Republici Moldovi već uložila više od 200 milijuna EUR, odnosno više od 1 % BDP-a Moldove;
J.	budući da je sudjelovanje izaslanstva Europskog parlamenta u međunarodnoj misiji za promatranje izbora Ureda OESS-a za demokratske institucije i ljudska prava (ODIHR) na moldavskim parlamentarnim izborima 28. rujna 2025. dokaz da je Parlament predan podupiranju integriteta izbornih procesa i jačanju demokratskih institucija u Moldovi;
K.	budući da je u zaključcima Europskog vijeća iz lipnja 2025. ponovno potvrđena puna potpora moldavskom putu prema Uniji te je Vijeće bilo pozvano da poduzme sljedeće korake u procesu pristupanja; budući da se proširenje EU-a temelji na strogim uvjetima i načelu da se svaka zemlja kandidatkinja ocjenjuje na temelju vlastitih zasluga i napretka u reformama;
1.	izražava solidarnost s narodom Republike Moldove te ponovno ističe svoju punu potporu neovisnosti, suverenitetu i teritorijalnoj cjelovitosti te zemlje i njezinim nastojanjima da obrani integritet svojih demokratskih procesa, suverenitet svojih vanjskopolitičkih odluka i socioekonomske izglede svojeg naroda; stoga poziva Rusiju da poštuje neovisnost, suverenitet i teritorijalnu cjelovitost Moldove te da prestane s pokušajima podrivanja njezinog ustavnog poretka i demokratskih institucija;
2.	osuđuje ponovne pokušaje Ruske Federacije, proruskih oligarha i lokalnih pomagača koje sponzorira Rusija da destabiliziraju Moldovu, siju podjele unutar moldavskog društva te ometaju demokraciju i napredak te zemlje prema pristupanju Uniji koristeći hibridne napade, manipulacije opskrbom energije u svrhu ostvarenja političkih ciljeva, nezakonito financiranje političkih dionika te kampanje dezinformiranja, manipuliranja i zastrašivanja usmjerene na organizacije civilnog društva i neovisne medije;
3.	osuđuje sve intenzivnije ruske hibridne operacije i pokušaje upletanja uoči parlamentarnih izbora 28. rujna 2025., koji su očito usmjereni na destabilizaciju zemlje i promjenu njezina demokratskog smjera i suverenih odluka, posebno u vezi s budućim članstvom u Europskoj uniji;
4.	pohvaljuje uzornu predanost Moldove i njezin kontinuirani napredak u reformama povezanima s pristupanjem Uniji, unatoč znatnim unutarnjim i vanjskim izazovima, uključujući opću rusku ratnu agresiju na Ukrajinu i ciljane ruske hibridne prijetnje protiv Moldove, što je omogućilo da pristupni pregovori započnu u lipnju 2024., samo pola godine nakon relevantne odluke Europskog vijeća od 14. prosinca 2023. i manje od dvije godine nakon što je Moldova 3. ožujka 2022. podnijela zahtjev za članstvo u EU‑u; poziva Vijeće i Komisiju da poštuju načelo ocjenjivana prema zaslugama te da svaku zemlju kandidatkinju ocjenjuju pojedinačno, osiguravajući da napredak u pristupnim koracima, uključujući otvaranje pregovaračkih poglavlja, ovisi o njezinim postignućima i okolnostima; ponovno potvrđuje svoju nepokolebljivu potporu izgledima Moldove za članstvo u Uniji; nadalje, potiče Vijeće da brzo otvori pristupne pregovore o 1. skupini poglavlja (temeljna pitanja) kako bi se uvažio znatan napredak koji je Moldova ostvarila u ključnim reformama;
5.	poziva EU da nastavi podupirati Republiku Moldovu u osiguravanju provedbe slobodnih, poštenih i transparentnih izbora; ističe ključnu ulogu međunarodnih promatrača ne samo u praćenju izbornog procesa, već i u praćenju i dokumentiranju zlonamjernog vanjskog upletanja, uključujući dezinformacije, nezakonito financiranje i koordinirane kibernetičke operacije ili operacije vršenja utjecaja;
6.	izražava svoje čvrsto uvjerenje da će za sposobnost Moldove da konsolidira svoj trenutni napredak u reformama povezanima s pristupanjem Uniji i održi svoj ambiciozan tempo prema članstvu u EU-u biti potrebna nepokolebljiva i istinska potpora njezina parlamenta;
7.	sa zadovoljstvom prima na znanje napore koje EU ulaže u pružanje političke potpore Moldovi na najvišoj razini, posebno prvi sastanak na vrhu EU-a i Moldove u Kišinjevu 4. srpnja 2025., posjet čelnika država ili vlada EU-a (Francuske, Njemačke i Poljske) Moldovi 27. kolovoza 2025. te posjet predsjednika Rumunjske Moldovi 31. kolovoza 2025., što je sve ponovno naglasilo da Moldova ima velike izglede pristupiti Europskoj uniji na temelju zasluga i poštovanja demokratskih načela;
[bookmark: _Hlk194942091]8.	ponovno poziva EU da povrh političke podrške nastavi pružati sve izdašniju financijsku i tehničku potporu moldavskoj vladi u borbi protiv inozemnog upletanja u demokratske procese te zemlje, među ostalim u vidu dodatnih popisa sankcija po uzoru na one od 15. srpnja 2025., dodjele dodatne potpore Misiji partnerstva EU-a (EUPM) u Moldovi, razmjene informacija o sumnjivim financijskim tokovima, uključujući kriptovalute, i o netransparentnim i nezakonitim mrežama financiranja, razmjene znanja i iskustava o inozemnom upletanju i manipuliranju informacijama, suzbijanju hibridnih prijetnji i jačanjuotpornosti; ponovno poziva moldavske vlasti i EU da povećaju potporu neovisnim medijima i prodemokratskom civilnom društvu kako bi se novinarima na nacionalnoj i regionalnoj razini omogućilo da se suprotstave inozemnom upletanju i manipuliranju informacijama te kako bi se ojačala digitalna pismenost; pozdravlja Komisijinu najavu uspostave novog regionalnog centra Europskog opservatorija za digitalne medije (EDMO) za potporu Moldovi i Ukrajini u borbi protiv dezinformacija; potiče sve velike internetske platforme, u koje se posebno ubrajaju Meta, Google, Telegram, TikTok, Microsoft i Rakuten, da blisko surađuju s moldavskim vlastima, civilnim društvom i novim centrom EDMO-a; poziva Moldovu da bez odgode uskladi svoje zakonodavstvo s Aktom EU-a o digitalnim tržištima[footnoteRef:5] i Aktom o digitalnim uslugama[footnoteRef:6]; poziva Komisiju da u tom pogledu pruži Moldovi ciljanu potporu; [5:  	Uredba (EU) 2022/1925 Europskog parlamenta i Vijeća od 14. rujna 2022. o pravednim tržištima s mogućnošću neograničenog tržišnog natjecanja u digitalnom sektoru i izmjeni direktiva (EU) 2019/1937 i (EU) 2020/1828 (SL L 265, 12.10.2022., str. 1., ELI: http://data.europa.eu/eli/reg/2022/1925/oj).]  [6:  	Uredba (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (SL L 277, 27.10.2022., str. 1., ELI: http://data.europa.eu/eli/reg/2022/2065/oj).] 

9.	potiče moldavske vlasti da u potpunosti iskoriste stručno znanje EUPM-a kako bi se spriječili svi pokušaji opetovanog upletanja u izbore uoči parlamentarnih izbora 28. rujna 2025.; potiče Europsku službu za vanjsko djelovanje i Komisiju da iskoriste sve dostupne instrumente EU-a da pomognu Moldovi suzbiti hibridne prijetnje, uključujući u okviru tima za brz odgovor na hibridne prijetnje, tima za brz odgovor na kibernetičke incidente i pričuve za kibernetičku sigurnost; pozdravlja napore moldavskog Centra za stratešku komunikaciju i borbu protiv dezinformacija da u okviru različitih moldavskih institucija koordinira borbu protiv inozemnog upletanja te napore Nacionalne agencije za kibernetičku sigurnost i Nacionalnog instituta za inovacije u području kibernetičke sigurnosti; poziva EU da poveća potporu tim naporima; ponovno ističe važnost poboljšanja razmjene informacija i obavještajne suradnje između Moldove i EU-a i njegovih država članica u pogledu sigurnosnih prijetnji; poziva EU da izvuče pouke iz iskustva stečenog u Moldovi koje se može primijeniti na zaštitu izbornih procesa i demokratskih institucija unutar samoga EU-a;
10.	konstatira da je Moldova postojano usklađena sa stajalištima EU-a u području zajedničke vanjske i sigurnosne politike te da od 2024. provodi obveze iz partnerstva u području sigurnosti i obrane s EU-om i nove nacionalne obrambene strategije za razdoblje 2024. – 2034.; stoga poziva države članice da povećaju financijska sredstva za Moldovu u okviru Europskog instrumenta mirovne pomoći, među ostalim zbog ruskih bespilotnih letjelica i projektila koji opetovano povređuju moldavski zračni prostor, te da uključe Moldovu u zajedničku nabavu u području obrane u okviru Programa za europsku obrambenu industriju; naglašava ulogu Moldove u sigurnosti i stabilnosti istočne granice EU-a i crnomorske regije u kontekstu humanitarne i energetske krize prouzročene ruskom ratnom agresijom na Ukrajinu;
11.	poziva Rusku Federaciju da povuče svoje vojne snage, opremu i streljivo iz Pridnjestrovlja te da podrži mirno rješavanje sukoba u skladu s međunarodnim pravom te suverenitetom i teritorijalnom cjelovitošću Moldove;
[bookmark: _Hlk196923727]12.	potiče moldavske vlasti, civilno društvo i EU da poboljšaju stratešku komunikaciju, razotkriju i suprotstave se lažima koje Rusija širi o EU-u i njegovim politikama te istaknu konkretne kratkoročne i dugoročne koristi pristupanja EU-u za ljude u Moldovi, s posebnim naglaskom na komunikaciji u regijama kao što je Gagauzija i u zajednicama koje se nalaze u nepovoljnom socioekonomskom položaju u ruralnim područjima; izražava spremnost da nastavi podupirati parlament Moldove u vidu uzajamno dogovorenih aktivnosti za potporu demokraciji; stoga preporučuje da se Ured Europskog parlamenta u Kišinjevu u potpunosti valorizira u pogledu širenja informacija, suzbijanja dezinformacija i podupiranja građanskog angažmana, čime bi se doprinijelo jačanju demokratske otpornosti Moldove; duboko je zabrinut zbog intenzivne ruske kampanje zlouporabe homofobije, uključujući zastrašivanje i fizičke napade, te poziva Komisiju, države članice i Moldovu da ulože u otpornost moldavskog društva u vidu zalaganja za jednakost za sve, bez obzira na seksualnu orijentaciju ili rodni identitet;
13.	konstatira da se u ruskoj Strategiji nacionalne sigurnosti, koju je predsjednik Putin odobrio 31. prosinca 2015. na temelju vojne doktrine od 25. prosinca 2014., izričito poziva na obranu takozvanih tradicionalnih ruskih duhovnih i moralnih vrijednosti od percipiranog utjecaja Zapada, što je dokaz da Rusija instrumentalizira te vrijednosti i njihove institucije u strateške svrhe; izražava zabrinutost zbog ruske instrumentalizacije takozvanih tradicionalnih ruskih vrijednosti i naglašava da je Moskvi bliska Kišinjevsko-moldavska mitropolija pod jurisdikcijom Ruske pravoslavne crkve jedan od glavnih kanala ruske propagande u Moldovi; ističe da je Parlamentarna skupština Vijeća Europe u travnju 2024. Rusku pravoslavnu crkvu proglasila instrumentom propagande Kremlja, dok ju je carigradski ekumenski patrijarh u kolovozu 2024. nazvao militarističkom, etno-nacionalističkom i heretičkom; osuđuje ruske pomagače zbog zastrašivanja klera Besarabijske pravoslavne mitropolije[footnoteRef:7]; [7:  	https://pace.coe.int/en/files/33808/html, https://www.thetablet.co.uk/news/bartholomew-accuses-russian-church-of-ethno-nationalist-heresy/.] 

14.	uviđa da je Besarabijska pravoslavna mitropolija bila žrtva sovjetskog ugnjetavanja; napominje da je, nakon što su je sovjetske vlasti protupravno ukinule, Besarabijska pravoslavna mitropolija službeno priznata tek 2002., nakon odluke Europskog suda za ljudska prava;
15.	konstatira da organizacije civilnog društva daju važan doprinos borbi protiv dezinformacija i zlonamjernog utjecaja protureformskih političkih aktera i ruskih pomagača, kao i obrani ljudskih prava, promicanju transparentnosti te praćenju upravljanja i napretka u reformama povezanima s demokratizacijom i pristupanjem EU-u;
16.	ističe da su dubinska reforma pravosudnog sustava i borba protiv korupcije ključni za otpornost Moldove na inozemno upletanje i hibridne prijetnje te za uspjeh reformi povezanih s demokratizacijom i pristupanjem EU-u; prepoznaje stalne napore koje Moldova ulaže u izgradnju neovisnog, nepristranog, odgovornog i profesionalnog pravosudnog sustava i dovršetak postupka sigurnosnih provjera do kraja 2026.; ističe da je potrebno osigurati bolju koordinaciju među svim ključnim antikorupcijskim i pravosudnim institucijama kako bi se u potpunosti provele dubinske reforme u pogledu vladavine prava, postigli konkretni rezultati u pogledu stvarnog kaznenog progona u korupcijskim predmetima uz poštovanje načela pravičnog postupka i prava na pošteno suđenje te zadržalo povjerenje javnosti u demokratske institucije i proces reformi; stoga poziva buduću vladu da u tom smislu ostane jednako ambiciozna te dovrši reforme u području vladavine prava;
17.	naglašava ključnu važnost koju energetska neovisnost i povezivost imaju za veću otpornost na ruske hibridne prijetnje u energetskom sektoru i stoga poziva na bržu provedbu Plana rasta; osuđuje kontinuiranu rusku instrumentalizaciju opskrbe energijom i pozdravlja napredak Moldove u pogledu diversifikacije izvora energije, uvođenja obnovljivih izvora energije i sustava za skladištenje energije, smanjenja ovisnosti o ruskom plinu i integracije s energetskim tržištem EU-a;
18. 	pohvaljuje Republiku Moldovu na znatnom napretku koji je ostvarila u postupnom ukidanju ruskih izvora energije, ubrzavanju dekarbonizacije i digitalizacije svoje kombinacije izvora energije te integraciji u energetsko tržište EU-a; ponavlja svoj poziv Uniji i njezinim državama članicama da nastave podupirati energetsku sigurnost Moldove podupiranjem izgradnje i financiranja novih elektroenergetskih interkonekcija sa susjednim zemljama, promicanjem energetske učinkovitosti te uvođenjem obnovljivih izvora energije i sustava za skladištenje energije u skladu s ciljevima iz njezina nacionalnog energetskog i klimatskog plana;
19.	pozdravlja neometano donošenje Plana rasta za Moldovu vrijednoga 1,9 milijardi EUR, što predstavlja dosad nezabilježenu razinu potpore usmjerene na poticanje moldavskoga gospodarstva i napredak te zemlje prema članstvu u EU-u ubrzavanjem ključnih reformi u sektorima kao što su energetika, okoliš, digitalni sektor, promet i drugi; pozdravlja isplatu tranše pretfinanciranja u iznosu od 270 milijuna EUR iz Plana rasta vrijednoga 1,9 milijardi EUR i poziva na brzu isplatu prve redovne tranše za potporu ključnim reformama u području infrastrukture, ljudskog kapitala, razvoja poslovanja te digitalne i zelene tranzicije; apelira na EU i Moldovu da ubrzaju postupnu integraciju te zemlje u jedinstveno tržište EU-a kako bi se čak i prije službenog pristupanja Uniji ostvarile konkretne socioekonomske koristi; pozdravlja nedavno postignut dogovor o reviziji i ažuriranju trgovinskih odredbi sporazuma o detaljnom i sveobuhvatnom području slobodne trgovine između EU-a i Moldove, kojim će se za moldavski izvoz poljoprivrednih proizvoda, koji još nije liberaliziran, omogućiti bolji pristup tržištu; podržava uključivanje Moldove u instrument pretpristupne pomoći u okviru sljedećeg višegodišnjeg financijskog okvira; pohvaljuje odluku Vijeća od 25. srpnja 2025. o uključivanju Moldove u područje „u roamingu kao kod kuće” od 1. siječnja 2026., nakon slične odluke za Ukrajinu donesene 14. srpnja 2025.;
20.	nalaže svojoj predsjednici da ovu Rezoluciju proslijedi potpredsjednici Komisije / visokoj predstavnici Unije za vanjske poslove i sigurnosnu politiku, Vijeću, Komisiji, vladama i parlamentima država članica, Vijeću Europe, Organizaciji za europsku sigurnost i suradnju te predsjednici, vladi i parlamentu Moldove.

